《蜀州试闱登楼西山巍然可爱因用试举子股肱萧》
宋代·郭印

棘闱倦羁束，何异韝上鹰。
突兀有高楼，寸目堪远凝。
雨残空正霁，暑尽秋初澄。
西山横一天，奇峰矗层层。
素约念樵子，烟霞同曲肱。
口腹在尘土，摆脱良未能。
嵩岱久隔绝，氛霾尚薰烝。
唯有岷峨秀，宇宙夸崚嶒。
或怅碧云合，或瞻红日升。
危栏朝暮意，拉君时一登。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。